Walmart

**Walmart** (oficialmente, **Wal-Mart, Inc.**) é unha corporación multinacional de tendas de orixe estadounidense, que opera cadeas de grandes almacéns de desconto e clubs de almacéns. Foi fundada por Sam Walton en 1962, incorporada en 1969, e cotizou na Bolsa de Nova York dende 1972. A súa sede principal está situada en Bentonville, Arkansas.

Walmart é a maior corporación pública do mundo segundo a listaxe Fortune Global 500 de 2020. É o maior vendedor polo miúdo do mundo e ofrece a maior oferta de emprego privado no mundo, con máis de 2 millóns de empregados. É unha empresa familiar, porque a familia Walton posúe o 48&nbsp;% da compañía. É tamén unha das empresas máis valiosas do mundo. Tamén é o propietario e o operador de Sam's Club, unha cadea de clubs de almacéns.

Walmart ten case 11&nbsp;000 tendas baixo 65 marcas en 28 países e conta con páxinas web de comercio electrónico en once países. Opera a marca Walmart nos Estados Unidos, incluídos os 50 estados e Porto Rico. Opera no Canadá e en México con tendas WalMart Supercenter e Sam's Club; no Reino Unido é coñecida como Asda; no Xapón como Seiyu; en Chile como Líder e na India como Best Price.

## Historia 
[miniatura|250px|Tenda orixinal de «Walton's Five and Dime» en [Bentonville, Arkansas, operada por Sam Walton. Agora é centro de visitantes de Walmart.]]
### Primeiros anos 
En 1945, Sam Walton, un empresario e antigo empregado de J. C. Penney, comprou unha sucursal de Ben Franklin Stores, propiedade de Butler Brothers. Walton concentrouse en vender produtos a baixo prezo para obter un maior volume de vendas cunha menor marxe de ganancia. Esta estratexia presentouna como unha campaña a favor do consumidor. Con todo, tivo contratempos debido a que tanto o prezo do alugamento como o prezo de compra da sucursal foron inauditamente altos, mais foi capaz de conseguir provedores con custos máis baixos que os empregados por outtras tendas. Transferiu o que aforraba aos prezos dos seus produtos. As vendas aumentaron un 45 por cento no primeiro ano de ser o dono, chegando ata os 105&nbsp;000 dólares no ingreso anual, que aumentou a 140&nbsp;000 o seguinte ano e a 175&nbsp;000 o ano posterior. Ao quinto ano, a tenda tivo uns ingresos de 250&nbsp;000 dólares estadounidenses. Cando expirou o contrato de arrendamento do local, Walton non puido chegar a un acordo para renovalo, así que abriu unha nova franquía de Ben Franklin en Bentonville, Arkansas, que chamou Walton's Five and Dime.

O 2 de xullo de 1962, Walton abriu a primeira tenda de Walmart Discount City no 719 de Walnut Avenue en Rogers, Arkansas. Durante os primeiros cinco anos, a empresa expandiuse a 24 tendas ao longo de Arkansas e chegou aos 12,6 millóns de dólares en vendas. En 1968, abriu as súas primeiras tendas fóra de Arkansas, en Sikeston, Missouri e Claremore, Oklahoma.

### Incorporación e crecemento 
A empresa foi constituída como Wal-Mart Stores, Inc. o 31 de outubro de 1969. En 1970, abriu a súa oficina principal e primeiro centro de distribución en Bentonville, Arkansas. Tivo 38 tendas en operación e 1500 empregados, con vendas de 44,2 millones de dólares. Comezou a cotizar como unha compañía pública o 1 de outubro de 1970, e axiña se colocou na bolsa de Nova York. O seu desdobramento de accións ocorreu en maio de 1971 a un prezo de mercado de 47 dólares. Nese momento, Walmart estaba operando en cinco estados. Arkansas, Kansas, Luisiana, Missouri e Oklahoma; entrou en Tennessee en 1973 e en Kentucky e Mississippi en 1974. Cando se expandiu a Texas en 1975, Walmart tiña 125 tendas con 7500 empregados e un total de 340,3 millóns de dólares en vendas.

Na década de 1980, Walmart continuou o seu rápido crecemento e no momento do seu 25.º aniversario en 1987 tiña 1198 tendas operando e 200&nbsp;000 asociados. En 1988, Sam Walton renunciou ao seu cargo como director executivo, e foi substituído por David Glass. Walton permaneceu como conselleiro de administración.
[miniatura|250px|Interior dun Walmart Supercenter en [West Plains, Missouri]]
En 1988, abriu a primeira tenda Walmart Supercenter en Washington, Missouri. Grazas a estes supermercados, Walmart superou a Toys "R" Us nas vendas de xoguetes a finais da década de 1990. A empresa tamén abriu tendas no estranxeiro, entrando en América do Sur en 1995 con tendas na Arxentina e no Brasil; e en Europa en 1999, comprando Asda no Reino Unido por 10 mil millóns de dólares.

## Notas 
## Véxase tamén 
### Bibliografía 
* Barbara Ehrenreich. *Nickel and Dimed: On (Not) Getting By in America* (2001). ISBN 0-8050-6388-9
* Bob Ortega. ''In Sam We Trust: The Untold Story of Sam Walton and Walmart, the World's Most Powerful Retailer* (1998). ISBN 0-8129-6377-6
* Charles Fishman. *The Wal-Mart Effect: How the World's Most Powerful Company Really Works—and How It's Transforming the American Economy* (2006). ISBN 978-1-59420-076-2
* Greg Palast. *The Best Democracy Money Can Buy* (2002). ISBN 0-7453-1846-0
* Paul Ingram, Lori Qingyuan Yue, e Hayagreeva Rao. "Trouble in Store: Probes, Protests, and Store Openings by Wal‐Mart, 1998–2007," *American Journal of Sociology*, xullo de 2010, Vol. 116, No. 1: pp. 53–92. 
* Nelson Lichtenstein. *The Retail Revolution: How Wal-Mart Created a Brave New World of Business* (2009). ISBN 978-0-8050-7966-1
* Robert Slater. *The Walmart Decade: How a New Generation of Leaders Turned Sam Walton's Legacy into the World's #1 Company* (2003). ISBN 1-59184-006-6
* Sandra Stringer Vance e Roy V. Scott. *Wal-Mart: A History of Sam Walton's Retail Phenomenon'' (Twayne's Evolution of Modern Business Series) (1997). ISBN 978-0-8057-9832-6

### Ligazóns externas 
* Páxina oficial
* Empresas de Walmart agrupados en OpenCorporates
* Sitio corporativo de Wal-Mart Stores 
* Watching the Growth of Walmart Across America
* Grupos de interese e contribucións a campañas en OpenSecrets.org
* Acceso Total - Wal-Mart
* Documental
* Noruega e Walmart 
* Wal-Mart ultima el asalto a Europa y mira hacia el Sur